Predkladacia správa

Cieľom dokumentu je vytvorenie jednotnej stratégie financovania pre stanovenie účasti jednotlivých zdrojov na financovaní projektov a operácií z jednotlivých zdrojov financovania – štrukturálnych fondov, Kohézneho fondu, Európskeho fondu pre námorné a rybné hospodárstvo, Európskeho poľnohospodárskeho fondu pre rozvoj vidieka, štátneho rozpočtu, rozpočtov vyšších územných celkov, rozpočtov obcí a pre prijímateľov operačných programov spolufinancovaných zo štrukturálnych fondov a Kohézneho fondu v rámci cieľa 1 – Investície pre rast a zamestnanosť a pre prijímateľov zo Slovenskej republiky operačných programov v rámci cieľa 2 – Európska územná spolupráca – cezhraničná spolupráca a prijímateľov operačného programu spolufinancovaného z Európskeho fondu pre námorné a rybné hospodárstvo a Programu rozvoja vidieka 2014 – 2020 spolufinancovaného z Európskeho poľnohospodárskeho fondu pre rozvoj vidieka.
Stratégia financovania Európskych štrukturálnych a investičných fondov pre programové obdobie 2014 – 2020, verzia 1.0 bola schválená uznesením vlády SR č. 658 zo dňa 13. novembra 2013.
Vláda SR splnomocnila ministra financií predmetným uznesením „schvaľovať, po predchádzajúcom súhlase podpredsedu vlády pre investície a v prípade Európskeho poľnohospodárskeho fondu pre rozvoj vidieka aj po prerokovaní s ministrom pôdohospodárstva a rozvoja vidieka, prípadné zmeny a doplnenia Stratégie financovania Európskych štrukturálnych a investičných fondov pre programové obdobie 2014 – 2020 v súlade so schválenou legislatívou EÚ a v súlade s potrebami implementácie projektov, operácií a programov Európskych štrukturálnych a investičných fondov“.
Aktualizácia Stratégie financovania Európskych štrukturálnych a investičných fondov pre programové obdobie 2014 – 2020, verzia 1.1 bola vydaná a nadobudla účinnosť dňa 15. decembra 2016.
K zmene v Stratégii financovania Európskych štrukturálnych a investičných fondov pre programové obdobie 2014 – 2020, verzii 1.2 dochádza z nasledovných dôvodov:
-	odstránenie pravidla pre znižovanie podielu národných verejných zdrojov na spolufinancovaní v prípade zapojenia súkromných zdrojov na všetkých úrovniach implementácie finančných nástrojov;
-	špecifikácia pravidiel financovania v rámci programov INTERREG V-A Slovenská republika – Česká republika a INTERREG V-A Slovenská republika – Rakúsko pri implementácii projektov technickej pomoci.
Stratégia financovania Európskych štrukturálnych a investičných fondov pre programové obdobie 2014 – 2020 predstavuje základný dokument pre prípravu a aktualizáciu finančných plánov programov v programovom období 2014 – 2020. 
Materiál nebol predmetom medzirezortného pripomienkového konania.
Materiál nadobúda účinnosť dňa 20. septembra 2017.
Relevantné subjekty zapojené do finančného riadenia Európskych štrukturálnych a investičných fondov sú povinné zapracovať zmeny predmetnej aktualizácie dokumentu do svojich vnútorných predpisov.